Рэспубліканскі турысцка-спартыўны саюз

Рэспубліканскі турысцка-спартыўны саюз (скарочана — РТСС) — грамадскае аб'яднанне Рэспублікі Беларусь, створанае з мэтай развіцця і папулярызацыі спартыўнага турызму як віду спорту і актыўнага адпачынку.

 Гісторыя 
19 верасня 1991 года Міністэрствам юстыцыі Рэспублікі Беларусь была зарэгістравана грамадская арганізацыя «Турысцка-спартыўны саюз Беларусі». У ліпені 1995 года была ажыццяўлена паўторная перарэгістрацыя з унясеннем змен у Статут і ўтварэннем грамадскага аб'яднання «Рэспубліканскі турысцка-спартыўны саюз» (ГА «РТСС»)

 Мэты і задачы 
Мэтай ГА «РТСС» з'яўляецца развіццё і папулярызацыя спартыўнага турызму як віду спорту і актыўнага адпачынку. Асноўны прадмет дзейнасці грамадскага аб'яднання — гэта арганізацыя і правядзенне турысцкіх паходаў, спаборніцтваў і іншых турысцка-спартыўных мерапрыемстваў.

РТСС выконвае наступныя функцыі:

 Стварае нарматыўную дакументацыю (правілы, разрадныя патрабаванні і г.д.)
 Узаемадзейнічае з рознымі дзяржаўнымі структурамі па пытаннях спартыўнага турызму
 Арганізуе і праводзіць спаборніцтвы і іншыя мерапрыемствы па спартыўным турызме
 Рыхтуе суддзяў па спартыўным турызме
Сябрамі ГА «РТСС» могуць быць грамадзяне Рэспублікі Беларусь, замежныя грамадзяне і асобы без грамадзянства, якія пастаянна пражываюць на тэрыторыі Рэспублікі Беларусь, дасягнулі 16 гадоў, якія прызнаюць Статут арганізацыі і выконваюць яго патрабаванні, а таксама выплочваюць уступны і членскія ўзносы. Членамі арганізацыі таксама могуць быць асобы, якія не дасягнулі 16-гадовага ўзросту, пры ўмове наяўнасці пісьмовага дазволу бацькоў, апекуноў або іншых законных прадстаўнікоў. Прыём у члены ГА «РТСС» ажыццяўляецца арганізацыйнымі структурамі аб'яднання.

Рэспубліканскі турысцка-спартыўны саюз будуецца па тэрытарыяльным прынцыпе і складаецца з Брэсцкага, Віцебскага, Гомельскага, Гродзенскага, Мінскага, Магілёўскага абласных і Мінскага гарадскога аддзяленняў, якія дзейнічаюць на падставе адзінага Статута. Дзейнасць абласных і Мінскага гарадскога аддзяленняў распаўсюджваецца на тэрыторыю адпаведных адміністрацыйна-тэрытарыяльных адзінак Рэспублікі Беларусь. Вышэйшым органам абласной і Мінскай гарадской арганізацыйнай структуры ГА «РТСС» з'яўляецца збор турысцкага актыву абласцей і горада Менска, які склікаецца раз у 4 гады.

 Дзейнасць 
РТСС рэгулярна арганізуе і праводзіць:

 Чэмпіянаты Рэспублікі Беларусь па спартыўным турызме і турысцка-прыкладным шматборстве
 Рэспубліканскія спаборніцтвы па спартыўных турысцкіх паходах
 Міжнародныя спаборніцтвы па спартыўным турызме
 Рэспубліканскую кругагадовую спартакіяду па спартыўным турызме
 Турысцкія фестывалі і злёты

 Міжнародная дзейнасць 
У 2012 годзе ГА «РТСС» стала адным з заснавальнікаў Міжнароднай федэрацыі спартыўнага турызму (МФСТ). РТСС з'яўляецца нацыянальным прадстаўніком Беларусі ў гэтай міжнароднай арганізацыі.

 Спасылкі 

 Афіцыйная старонка Рэспубліканскага турысцка-спартыўнага саюза
 Cтатут Рэспубліканскага турысцка-спартыўнага саюза

 Гл. таксама 

 Спартыўны турызм

 Зноскі 

Катэгорыя:Грамадскія арганізацыі Беларусі
Катэгорыя:Некамерцыйныя арганізацыі
Катэгорыя:Спартыўны турызм
Катэгорыя:Турызм